હસુભાઈ કાળીચૌદશની રાતે જરા રખડવા નીકળ્યા. હેમાબેન પિયર ગયા હતા, વહેલી સવારે આવવાના હતા. હસુભાઈ ધૂનમાં ને ધૂનમાં રખડતા રખડતા સ્મશાન તરફ પહોંચી ગયા. સત્યશોધક સભાના મિત્રો એ દિવસે સ્મશાનમાં રાત ગાળે. હસુભાઈને એમનો ભેટો થઈ ગયો. હસુભાઈ પણ તમાશો જોવા સ્મશાનની બહાર ગાદલા પાથરી બેઠા. પણ એમને કેજરીવાલ કે અણ્ણાની જેમ ધરણા ધરવાની બહુ મજા ન આવી એટલે એક ગાદલું લઈ અંદર ગયા. એમની આંખ લાગી ગઈ. સાડાબાર પછી, પ્રેસવાળા ફોટો પાડી ગયા પછી, સત્યશોધક સભાવાળા તો ચાલી ગયા. હસુભાઈ અંદર સ્મશાનમાં રહી ગયા છે એનો એમને ખ્યાલ ન રહ્યો.